

2. april 2014

**Priznanje za življenjsko delo na področju managementa: Stojan Petrič**Utemeljitev priznanja

*V letu 2014 Združenje Manager podeljuje priznanje za življenjsko delo na področju managementa Stojanu Petriču, predsedniku uprave skupine Kolektor*.

Svojo poklicno pot je Stojan Petrič po končanem študiju na ljubljanski ekonomski fakulteti zastavil v Kolektorju - podjetju, ki mu zvest še danes in mu je pomagal zrasti v ´malo multinacionalko´ s preko 3.000 zaposlenimi.

**Zaslužen za ustvarjanje novih delovnih mest**

V Kolektorju se je preizkusil na različnih funkcijah. Začel je kot referent v komerciali, uspešen je bil kot vodje nabave, zunanje trgovine in komerciale. Za prelomno se je izkazala njegova pobuda o oblikovanju samostojne službe za zunanjo trgovino, ki je podjetju omogočila postopno neodvisnost od tujega partnerja. Zato ni bilo presenečenje, ko je leta 1994 prevzel vodenje podjetja s takrat 950 zaposlenimi; v dveh desetletjih je s sodelavci ustvaril pogoje za dodatnih več kot 2.000 delovnih mest.

**Zdravi gospodarski rezultati ob varni nizki zadolženosti**

Če je bila pred dvajsetimi leti prodaja komutatorjev edini produkt, ta danes predstavlja le še 40 % prodaje. Jedro Kolektorja so komponente, sklopi in sistemi za potrebe avtomobilske, stavbne in industrijske tehnike. Pod Petričevim vodstvom sta bili začrtani zdrava razvojna strategija in pametna diverzifikacija, ki sta se obrestovali v 15-krat višjih prihodkih, ki jih danes ustvarja trikrat več zaposlenih, kot pred dvema desetletjema, v več kot 30 podjetjih doma in po svetu. Skupni prihodki so zrasli na 450 milijonov evrov, EBITDA znaša preko 45 milijonov evrov, v vsem tem času pa Kolektor kot skupina ni nikoli posloval z izgubo. Podjetje izkazuje tudi nizko zadolženost, ki znaša 1,2-kratnik EBITDA.

**Samostojnost tudi v lastništvu in povezovanje s ciljem povečevanja vrednosti**

Tak razvojni zagon je pri Kolektorju povezan tudi s spremembami v lastništvu in željo po samostojnosti. Skupina Kolektor je namreč iz skupne naložbe sprva z nemškim, nato z ameriškim partnerjem, po 34. letih solastništva leta 2002 izpeljala odkup in postala samostojna slovenska korporacija v lasti preko 1.000 delničarjev.

Stojan Petrič je v 20 letih pustil izjemen pečat v Kolektorju, ki je postal prepoznavna svetovna družba v svoji panogi ter eden največjih koncernov v Sloveniji. Spodbuja sodelovanje Kolektorja z izobraževalnimi inštitucijami, zato so se zapisali med soustanovitelje Mednarodne podiplomske šole na Institutu Jožefa Stefana in konzorcijskega podiplomskega študija MBA na Ekonomski fakulteti v Ljubljani. Vrata Kolektorja odpirajo mladim, samo v zadnjih dveh letih so na Idrijskem zaposlili kar 55 mlajših od 30 let.

V prostem času Stojan Petrič rad teče in igra tenis, njegova velika ljubezen pa je Idrija, za katero si prizadeva, da postane prestolnica znanja in razvoja.

**Aktiven tudi izven podjetja**

Izjemni poslovni uspehi, karizma in diplomatski pristop do reševanja problemov so Petričevi atributi, ki ga uvrščajo med najbolj spoštovane managerje v Sloveniji. Leta 2002 je prejel nagrado Financ za izjemne dosežke v gospodarstvu Je predsednik Sveta za razvoj Vlade Republike Slovenije, predsednik Skupščine Gospodarske zbornice Slovenije, član sveta Ekonomske fakultete v Ljubljani, pobudnik združitve slovenskih bank Vipe in A-banke, ter predsednik dveh nadzornih svetov družb znotraj skupine Kolektor.. To so le nekatere izmed številnih funkcij, ki jih je opravlja zadnjih 20 let. S 1. oktobrom 2014 Stojan Petrič prevzema novo vlogo kot predsednik sosveta Skupine Kolektor.

Vsi ti dosežki so razlog, da Upravni odbor Združenja Manager v letu 2014 Stojanu Petriču podeljuje priznanje za življenjsko delo na področju managementa.